Sinoć je u Londonu održana svečana dodjela „ROCCO Awards“, a prema ocjenama 350 telekom operatora diljem svijeta i 265 vodećih svjetskih kompanija u godišnjem ROCCO izvještaju, Infobip je proglašen najboljim pružateljem A2P (application-to-person) usluga na svijetu. Ovo je treća godina za redom da Infobip osvaja prvo mjesto prema ocjenama mobilnih operatora, no po prvi puta je pokrenuto istraživanje u Enterprise kategoriji, u kojoj su vodeće svjetske kompanije iz različitih industrijskih sektora, ocjenjivali pružatelje A2P usluga i tako Infobip svojim ocjenama pozicionirali na prvo mjesto.

Roaming Consulting Company (ROCCO) od 2012. provodi neovisna ispitivanja tržišta pružatelja usluga mobilnim operaterima, mrežne opreme, povezivosti, poslovnih modela i kvalitete usluge. Upravo zbog jedinstvene metodologije koja osigurava transparentnost i relevantnost podataka, ROCCO izvještaji smatraju se jednim od najvažnijih pokazatelja top pružatelja usluga na globalnom telekomunikacijskom tržištu.

„Naši glavni konkurenti velike su kompanije sa sjedištem u Silicijskoj dolini, ali to nas ne obeshrabruje u namjeri da radimo velike stvari. Zato nam je iznimna čast što smo primili ovo priznanje temeljeno na ocjenama vodećih svjetskih kompanija i mobilnih operatora diljem svijeta. Infobip je povezan s više od 600 operatora diljem svijeta što nam osigurava visok stupanj kvalitete usluga koje pružamo našim klijentima na globalnoj razini. Nastavljamo dalje s poslovanjem koje stavlja fokus na korisničko iskustvo i na kreiranje novih tehnoloških rješenja koje mijenjaju svijet komunikacija, a koje uključuje najmodernije tehnologije poput AI-a, IoT-a, RCS-a...“ rekao je ovom prilikom Silvio Kutić, CEO Infobipa.

U istraživanju sudjeluju vodeći svjetski operatori i kompanije koji ocjenjuju pružatelje usluga u čak više od 35 kategorija. Između ostalog, ocjenjuju se izvrsnost proizvoda i usluga, kvaliteta usluge, tehnička stručnost, vrijednost za novac, kvaliteta Službe za korisnike, pouzdanost i transparentnost kompanije. Na samu ocjenu utječu i drugi pokazatelji poput koliko je kompanija inovativna i orijentirana prema potrebama korisnika, koliki joj je globalni doseg, ali i kvaliteta lokalnog znanja i stručnosti.